Ermelo-moord: Verdagte se naam bekendIssie Dippenaar. Foto: Facebook Die man wat tereg staan vir die moord op Issie Dippenaar van Ermelo in Mpumalanga het Woensdag vir die eerste keer in die plaaslike landdroshof verskyn. Kapt. Carla Prinsloo, woordvoerder van die polisie, het gesê Banele Sihlali (28), Dippenaar se voormalige tuinier, het vlugtig verskyn op aanklagte van moord en roof met verswarende omstandighede. Die saak is tot Vrydag uitgestel om Sihlali die geleentheid te gee om regshulp te kry. Die saak is verlede week vir die eerste keer in Sihlali se afwesigheid aangehoor. Hy kon nie self in die hof verskyn nie aangesien hy steeds in die hospitaal aangesterk het nadat hy tydens sy inhegtenisneming in die sy geskiet is. Maroela Media het vroeër berig Dippenaar se buurman het die aand van 21 November by haar huis gaan ondersoek instel nadat haar ma haar nie telefonies in die hande kon kry nie. Volgens Louwrens Jacobs, Dippenaar se swaer, het die buurman gesien dat al die ligte buite die huis af was, maar Dippenaar se slaapkamerlig was aan. Hy het ŉ man in die huis sien beweeg en het ŉ private veiligheidsmaatskappy ontbied. By die motorhuis het hulle Dippenaar se Audi gesien wat halfpad uit die motorhuis getrek was. Die venster was oop en twee selfone het op die passasiersitplek gelê. By nadere ondersoek het hulle Dippenaar se liggaam in die motor se kattebak ontdek. Haar hande en voete was vasgebind en ŉ verband is gebruik om haar mond mee toe te bind. ŉ Elektriese koord was om haar nek gebind. Lees alle vorige berigte oor Issie Dippenaar op Maroela Media.